b'\n_START_ARTICLE_\nEstijos bankas\n_START_SECTION_\nIstorija\n_START_PARAGRAPH_\nBankas savo istorij\xc4\x85 skai\xc4\x8diuoja nuo 1919\xc2\xa0m., kada \xc5\xa1alies Laikinoji vyriausyb\xc4\x97 patvirtino banko \xc4\xafstatym\xc4\x85 ir perved\xc4\x97 i\xc5\xa1 i\xc5\xbedo \xc4\xaf jo s\xc4\x85skait\xc4\x85 10 mln. marki\xc5\xb3. Pirmieji banknotai buvo i\xc5\xa1leisti 1921\xc2\xa0m._NEWLINE_Po sovietin\xc4\x97s okupacijos 1940\xc2\xa0m. Estijos bankas tapo TSRS valstybinio banko padaliniu. Ind\xc4\x97liai kronomis buvo konvertuoti \xc4\xaf rublius santykiu 1 krona = 1,25 rub., esant realiai perkamajai galiai 1 krona = 8,10 rub. 1941\xe2\x80\x931944\xc2\xa0m. bankas dirbo kontroliuojamas okupacin\xc4\x97s vokie\xc4\x8di\xc5\xb3 vald\xc5\xbeios, pokaryje t\xc4\x99s\xc4\x97 soviet\xc5\xb3 centrinio banko padalinio veikl\xc4\x85._NEWLINE_1989\xc2\xa0m. gruod\xc5\xbeio 15 d. Estijos TSR Auk\xc5\xa1\xc4\x8diausioji taryba oficialiai prane\xc5\xa1\xc4\x97 apie Estijos banko, teisi\xc5\xb3 per\xc4\x97m\xc4\x97jo i\xc5\xa1 1919\xc2\xa0m. Estijos banko, veiklos atk\xc5\xabrim\xc4\x85 nuo 1990\xc2\xa0m. sausio 1 d. Bankui vadovauti paskirtas Rein Otsason (1931\xe2\x80\x932004). 1990\xc2\xa0m. baland\xc5\xbeio 12 d. Estijos Respublikos Auk\xc5\xa1\xc4\x8diausioji taryba pri\xc4\x97m\xc4\x97 sprendim\xc4\x85 nuo 1991\xc2\xa0m. gruod\xc5\xbeio 24 d. pereiti prie nacionalin\xc4\x97s valiutos. 1991\xc2\xa0m. gruod\xc5\xbeio 23 d. banko valdytoju paskirtas Siim Kallas. 1992\xc2\xa0m. baland\xc5\xbeio 8 d. atspausdintos pirmosios Estijos kronos, kurios buvo susietos su Vokietijos mark\xc4\x97mis. Tais pa\xc4\x8diais metais Estija tapo Tarptautinio valiutos fondo nare, Suomijos bankas prad\xc4\x97jo kotiruoti Estijos kron\xc4\x85. 1993\xc2\xa0m. Estijos bankas ir penki komerciniai bankai prisijung\xc4\x97 prie Tarptautini\xc5\xb3 tarpbankini\xc5\xb3 finansini\xc5\xb3 atsiskaitym\xc5\xb3 organizacijos SWIFT. 1998\xc2\xa0m. gruod\xc5\xbeio 31 d. ry\xc5\xa1ium su pasiruo\xc5\xa1imu \xc4\xafsivesti eur\xc4\x85 buvo nustatytas fiksuotas valiut\xc5\xb3 kursas santykiu 1 EUR = 15,6466 EEK._NEWLINE_2004\xc2\xa0m. gegu\xc5\xbe\xc4\x97s 1 d. Estijos bankas tapo ECBS nariu ir Europos Centrinio Banko akcininku. Estijai patenkinus Mastrichto kriterijus, 2011\xc2\xa0m. sausio 1 d. \xc5\xa1alyje \xc4\xafvestas euras.'